Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie
 
1. Odhad dopadov na verejné financie.

Navrhovaný zákon nepredpokladá vyššie nároky na štátny rozpočet a na ostatné verejné rozpočty, než aké možno predpokladať podľa súčasného znenia zákona. Účelom návrhu zákona je naopak zefektívnenie čerpania verejných financií. 
Vytvorením integrovaného prostredia informačných systémov verejnej správy vzniknú podmienky na znižovanie nákladov pri výkone verejnej správy najmä viacnásobným využívaním centrálne udržiavaných údajov. Päťročné prechodné obdobie zohľadňuje dobu životnosti informačných systémov medzi významnými modernizáciami, ktoré predpokladajú väčšie finančné nároky. Existujúce informačné systémy verejnej správy môžu pracovať až do tejto doby bez nárokov na financie z dôvodu uplatnenia zákona. Prípadné vzniknuté finančné nároky budú zabezpečené v rámci schválených limitov dotknutých rozpočtových kapitol na jednotlivé rozpočtové roky.
 
2. Odhad dopadov na obyvateľov, hospodárenie podnikateľskej sféry a iných právnických osôb.
 
Predpokladá sa priaznivý dopad na obyvateľov v zmysle zvýšenej úrovne. Navrhovaný dokument prináša efektívnejšie riadenie informatizácie spoločnosti. Významným spoločenským prínosom vytvárania a rozvíjania informačných systémov verejnej správy je zvýšenie komfortu osôb nachádzajúcich sa na území tohto štátu pri konaní na úradoch s možnosťou nielen vybaviť záležitosti z jedného miesta, ale aj čo najbližšie k nim, obmedzenie zbytočnej byrokracie spôsobenej opakovaným zadávaním údajov akémukoľvek úradu, ktorý ich vyžaduje. Súčasne sa zlepšia podmienky na rozhodovanie úradníkov vo veciach predkladaných verejnosťou a zamedzí sa možnosť uvádzať úmyselne rôzne údaje na rôznych úradoch.
 
3. Odhad dopadov na životné prostredie.	
 
Dopad na životné prostredie sa nepredpokladá
 
4. Odhad dopadov na zamestnanosť.
 
Dopad na zamestnanosť sa nepredpokladá.
 
5. Odhad dopadov na podnikateľské prostredie.

Nepredpokladá sa negatívny vplyv na podnikateľské prostredie.